Doi ofițeri de poliție au fost împușcați și grav răniți joi seară într-o secție de poliție din Paris de un bărbat care a pus mâna pe arma unui agent, a declarat pentru AFP o sursă apropiată cazului.
Incidentul a avut loc cu puțin timp înainte de ora 22:30 (20:30 GMT), a adăugat sursa. Agresorul tocmai fusese arestat și ofițerii îl percheziționau când acesta a apucat una dintre armele lor, potrivit sursei din poliție.
Cei doi polițiști răniți se află în stare gravă la urgențe, a precizat sursa citată.
Ceea ce a confirmat ulterior procuratura din Paris, solicitată de AFP.
Şeful poliţiei din Paris, Laurent Nunez, s-a deplasat la faţa locului în jurul orei 00.00 (22.00 GMT).
Bărbatul, arestat după ce a atacat o femeie cu un cutter
El a explicat presei că atacatorul fusese arestat în jurul orei 22.00 (20.00 GMT) într-un imobil dintr-un cartier în sudul Parisului pentru „atac foarte violent asupra unei femei" cu un cutter.
„Poliţiştii au intervenit şi l-au adus aici (la secţie) şi în momentul preluării sale a furat arma" unui agent şi a rănit „grav" doi poliţişti.
Aceştia din urmă au fost transportaţi imediat la spital, la fel ca şi atacatorul, care a fost şi el „grav" rănit de un foc în legitimă apărare, a detaliat Nunez.
Parchetul din Paris a explicat AFP că au fost deschise trei anchete: pentru „tentativă de omor a femeii", pentru „tentativă de omor a unor persoane care deţin autoritate publică", precum şi o a treia pentru „violenţă intenţionată cu arme de către o persoană care deţine autoritate publică", notează Agerpres.
Acest ultim tip de anchetă se efectuează întotdeauna atunci când un poliţist face uz de arma sa.
Procuratura a adăugat că individul în cauză, „rănit în piept, a fost dus la spital".
Focurile de armă în interiorul unei secţii de poliţie sunt extrem de rare în Franţa, mai scrie AFP.